ཡུལ་མདོ་སྨད་ཀྱི་ཆོས་སྡེ་ཆེན་པོ་སྐུ་འབུམ་བྱམས་པ་གླིང་དུ་ཡང་དེ་དང་མཐུན་པར་སྨོན་ལམ་རབ་འབྱམས་པ་དང་སྔགས་རམས་པ།བཤད་རམས་པ།རྩིས་རམས་པ།གླིང་བསྲེས་བཀའ་བཅུ་སོགས་དགེ་བཤེས་ཀྱི་མཚན་བཏགས་མང་ཙམ་ཡོད་པ་ལས།སྨོན་ལམ་རབ་འབྱམས་པའི་མཚན་བཏགས་སམ་དམ་བཅའ་ནི་རྒྱལ་མཁན་པོ་ཨ་ཆི་ཐུ་ནོ་མོན་ཧན་བློ་བཟང་དོན་འགྲུབ་མཆོག་སྐུ་འབུམ་བྱམས་པ་གླིང་གི་ཁྲི་ཆེན་ཉི་ཤུ་བར་བཞུགས་དུས་ཀྱི་ས་ཁྱི་སྟེ་ཕྱི་ལོ༡༧༡༨ལོར་གསེར་ཏོག་ནོ་མོན་ཧན་ངག་དབང་བསྟན་པའི་རྒྱལ་མཚན་དང་།དགེ་བའི་བཤེས་གཉེན་བློ་བཟང་མཁས་གྲུབ་སོགས་གསུམ་གྱིས་དགུན་ཆོས་ཆེན་མོའི་སྟེང་གཞུང་ཆེན་བཀའ་པོད་ལྔའི་གྲྭ་སྐོར་དམ་བཅའ་བཞག་སྟེ།ས་ཕག་ཕྱི་ལོ༡༧༡༩ལོའི་ཆོ་འཕྲུལ་སྨོན་ལམ་སྐབས་ཀྱི་སྔ་ཚོགས་དང་ཚ་རྟིང་མ་དགོང་ཇ་གསུམ་ལ་བཤད་པ་དང་།ཚོགས་བར་གྱི་དམ་བཅའ་དང་བཅས་ཆོས་སྡེ་ཆེན་པོ་འདིར་སྨོན་ལམ་རབ་འབྱམས་པའི་གྲྭ་སྐོར་གྱི་སྲོལ་གསར་དུ་བཏོད་ཅིང་།འདི་ནས་བཟུང་ཇི་སྲིད་བསྟན་པ་གནས་ཀྱི་བར་དུ་རྒྱུན་མི་འཆད་པའི་བཀའ་ཁྱབ་ཡི་གེར་གཏན་ལ་ཕབ་པར་མཛད་དེ།སྐུ་འབུམ་བྱམས་པ་གླིང་གི་དགེ་བཤེས་བཟང་ཤོས་རྣམས་ཀྱིས་དགུན་ཆོས་ཆེན་མོའི་སྟེང་གཞུང་ཆེན་བཀའ་པོད་ལྔ་ལ་དམ་བཅའ་དང་།ཆོ་འཕྲུལ་སྨོོན་ལམ་ཆེན་མོའི་ཚོགས་དབུས་སུ་སྨོན་ལམ་རབ་འབྱམས་པའི་མཚན་བཏགས་གནང་བའི་སྲོལ་བྱུང་བའོ།།